Document ID: 32011D0330

KOMISSION PÄÄTÖS,
annettu 6 päivänä kesäkuuta 2011,
ekologisista arviointiperusteista EU-ympäristömerkin myöntämiseksi kannettaville tietokoneille
(tiedoksiannettu numerolla K(2011) 3736)
(ETA:n kannalta merkityksellinen teksti)
(2011/330/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon EU-ympäristömerkistä 25 päivänä marraskuuta 2009 annetun Euroopan parlamentin ja neuvoston asetuksen (EY) N:o 66/2010 (1) ja erityisesti sen 8 artiklan 2 kohdan,
on kuullut Euroopan unionin ympäristömerkintälautakuntaa,
sekä katsoo seuraavaa:
(1)
Asetuksen (EY) N:o 66/2010 nojalla voidaan myöntää EU-ympäristömerkki tuotteille, joiden ympäristövaikutukset niiden elinkaaren aikana ovat tavanomaista vähäisemmät.
(2)
Asetuksessa (EY) N:o 66/2010 säädetään, että erityiset EU-ympäristömerkin myöntämisperusteet vahvistetaan tuoteryhmittäin.
(3)
Komission päätöksessä 2001/687/EY (2) vahvistetaan ekologiset arviointiperusteet sekä niihin liittyvät arviointi- ja todentamisvaatimukset kannettaville tietokoneille. Kyseisessä päätöksessä vahvistettujen perusteiden uudelleentarkastelun seurauksena on komission päätöksellä 2005/343/EY (3) vahvistettu tarkistetut perusteet, jotka ovat voimassa 30 päivään kesäkuuta 2011.
(4)
Näitä perusteita on tarkasteltu teknologian kehittymisen valossa uudelleen. Lisäksi vuonna 2006 tehtiin Amerikan yhdysvaltojen hallituksen ja Euroopan yhteisön välinen sopimus (jäljempänä ’sopimus’), jossa vahvistettiin Energy Star -merkkiä (jäljempänä ’Energy Star v5.0’) koskevat arviointiperusteet ja joka hyväksyttiin neuvoston päätöksellä 2006/1005/EY (4), sellaisena kuin se on muutettuna Amerikan yhdysvaltojen hallituksen ja Euroopan yhteisön välisessä toimistolaitteiden energiatehokkuutta osoittavia merkintöjä koskevien ohjelmien yhteensovittamista koskevassa sopimuksessa tarkoitettujen hallintoyksiköiden 12 päivänä elokuuta 2009 tehdyllä päätöksellä 2010/C 186/1 (5), joka koskee sopimuksen liitteessä C olevaan VIII osaan sisältyvien tietokoneita koskevien vaatimusten tarkistamista.
(5)
Kyseisten uusien arviointiperusteiden sekä niihin liittyvien arviointi- ja todentamisvaatimusten olisi oltava voimassa kolme vuotta tämän päätöksen antamispäivästä.
(6)
Päätös 2005/343/EY olisi selvyyden vuoksi korvattava.
(7)
Tuottajille, joiden tuotteille on myönnetty kannettavia tietokoneita koskeva ympäristömerkki päätöksessä 2005/343/EY vahvistettujen arviointiperusteiden perusteella, olisi myönnettävä siirtymäkausi, jotta niillä olisi riittävästi aikaa mukauttaa tuotteensa tarkistettujen arviointiperusteiden ja vaatimusten mukaisiksi. Päätöksen 2005/343/EY voimassaolon päättymiseen asti tuottajien olisi myös voitava toimittaa hakemuksia joko mainitussa päätöksessä tai tässä päätöksessä vahvistettujen arviointiperusteiden nojalla.
(8)
Tässä päätöksessä säädetyt toimenpiteet ovat asetuksen (EY) N:o 66/2010 16 artiklalla perustetun komitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
1. Tuoteryhmään ’kannettavat tietokoneet’ sisältyvät laitteet, joilla seuraavat ominaispiirteet:
a)
Tietokoneet, jotka suorittavat loogisia operaatioita ja käsittelevät tietoa ja jotka on erityisesti suunniteltu kannettaviksi ja käytettäviksi pitkiä aikoja joko suoralla yhteydellä tai ilman suoraa liitäntää vaihtovirtalähteeseen.
b)
Niissä käytetään integroitua tietokonenäyttöä ja niiden on kyettävä toimimaan integroidun akun tai muun kannettavan virtalähteen avulla. Jos kannettavan tietokoneen mukana toimitetaan ulkoinen virtalähde, tämän virtalähteen katsotaan olevan osa kannettavaa tietokonetta.
2. Tämän päätöksen tarkoituksia varten kämmentietokoneet, jotka voivat muun ohjauslaitteen ohella tai sijaan toimia kosketusnäytöllä, katsotaan kannettaviksi tietokoneiksi.
3. Digitaalisia kuvakehyksiä ei tässä päätöksessä katsota kannettaviksi tietokoneiksi.
2 artikla
Voidakseen saada asetuksessa (EY) N:o 66/2010 tarkoitetun EU-ympäristömerkin tuotteen on kuuluttava tämän päätöksen 1 artiklassa määriteltyyn ’kannettavien tietokoneiden’ tuoteryhmään ja oltava tämän päätöksen liitteessä esitettyjen ekologisten arviointiperusteiden sekä niihin liittyvien arviointi- ja todentamisvaatimusten mukainen.
3 artikla
Tuoteryhmään ’kannettavat tietokoneet’ sovellettavat ekologiset arviointiperusteet sekä niihin liittyvät arviointi- ja todentamisvaatimukset ovat voimassa kolme vuotta tämän päätöksen antamisesta.
4 artikla
Hallinnollisia tarkoituksia varten tuoteryhmälle ’kannettavat tietokoneet’ annetaan tunnusnumero ‘018’.
5 artikla
Kumotaan päätös 2005/343/EY.
6 artikla
1. Tuoteryhmään ’kannettavat tietokoneet’ kuuluvia tuotteita koskevat ympäristömerkkihakemukset, jotka on toimitettu ennen tämän päätöksen antamispäivää, arvioidaan päätöksessä 2005/343/EY vahvistettujen ehtojen mukaisesti.
2. Tuoteryhmään ’kannettavat tietokoneet’ kuuluvia tuotteita koskevat ympäristömerkkihakemukset, jotka on toimitettu tämän päätöksen antamispäivänä tai sen jälkeen mutta 30 päivään kesäkuuta 2011 mennessä, voivat perustua joko päätöksessä 2005/343/EY tai tässä päätöksessä vahvistettuihin arviointiperusteisiin.
Hakemuksia arvioidaan niiden arviointiperusteiden mukaisesti, joihin ne perustuvat.
3. Jos ympäristömerkki myönnetään sellaisen hakemuksen perusteella, joka arvioidaan päätöksessä 2005/343/EY asetettujen arviointiperusteiden mukaisesti, ympäristömerkkiä saa käyttää 12 kuukautta tämän päätöksen antamispäivästä.
7 artikla
Tämä päätös on osoitettu kaikille jäsenvaltioille.
Tehty Brysselissä 6 päivänä kesäkuuta 2011.

Labels: 12
3
20